JKN ปรับสิทธิหุ้นกู้แปลงสภาพ “North Haven” หั่นราคาเหลือ 6.2335 บ.
JKN แจ้งปรับสิทธิหุ้นกู้แปลงสภาพที่ออกให้ “North Haven Thai Private Equity Gemini Company (Hong Kong) Limited” ครบกำหนดปี 68 หั่นราคาเหลือ 6.2335 บ. จากเดิม 6.5498 บ. มีผลตั้งแต่ 24 เม.ย.66
JKN แจ้งปรับสิทธิหุ้นกู้แปลงสภาพที่ออกให้ “North Haven Thai Private Equity Gemini Company (Hong Kong) Limited” ลดราคาเหลือ 6.2335 บ.
27 เม.ย. 2566

บริษัท เจเคเอ็น โกลบอล กรุ๊ป จำกัด (มหาชน) หรือ JKN ระบุว่า ตามที่ที่ประชุมคณะกรรมการบริษัทฯ เมื่อวันที่ 14 มีนาคม 2566 ได้มีมติอนุมัติจัดสรรหุ้นสามัญเพิ่มทุนจำนวนไม่เกิน 510,043,387 หุ้น เพื่อเสนอขายให้แก่ผู้ถือหุ้นเดิมของบริษัทฯ ตามสัดส่วนจำนวนหุ้นที่แต่ละรายถืออยู่ โดยบริษัทฯ จะไม่จัดสรรให้ผู้ถือหุ้นที่จะทำให้บริษัทมีหน้าที่ตามกฎหมายต่างประเทศ ในอัตราส่วนการจัดสรรหุ้น 2 หุ้นสามัญเดิม ต่อ 1 หุ้นสามัญเพิ่มทุน โดยมีราคาเสนอขายหุ้นละ 3 บาท ระยะเวลาจองซื้อและชำระเงินค่าหุ้น วันที่ 11 – 12 และ 17 – 19 เมษายน 2566 และหลังจากสิ้นสุดระยะเวลาจองซื้อและชำระเงินค่าหุ้นดังกล่าว จำนวนหุ้นที่มี ผู้จองซื้อชำระเงินค่าหุ้น และได้รับการจัดสรรหุ้นเป็นจำนวนรวม 266,830,087 หุ้น
ทั้งนี้การจัดสรหุ้นสามัญเพิ่มทุนเพื่อเสนอขายให้แก่ผู้ถือหุ้นเดิมของบริษัทฯ ดังกล่าว มีราคาเสนอขายต่ำกว่าร้อยละ 95 ของราคาตลาด เป็นผลให้บริษัทฯ ต้องดำเนินการปรับสิทธิของผู้ถือหุ้นกู้แปลงสภาพที่ให้สิทธิแปลงสภาพเป็นหุ้นสามัญของบริษัท เจเคเอ็น โกลบอล มีเดีย จำกัด (มหาชน) ครบกำหนดปี 2568 (หุ้นกู้แปลงสภาพ) ที่ออกให้แก่ North Haven Thai Private Equity Gemini Company (Hong Kong) Limited
โดยบริษัทฯ จะต้องปรับราคาแปลงสภาพเพื่อไม่ให้ผลประโยชน์ตอบแทนใดๆ ที่ผู้ถือหุ้นกู้แปลงสภาพจะได้รับเมื่อมีการใช้สิทธิแปลงสภาพด้อยไปกว่าเดิม โดยราคาแปลงสภาพเดิมก่อนการปรับสิทธิอยู่ที่ 6.5498 บาทต่อหุ้น ส่วนราคาแปลงสภาพใหม่ของหุ้นกู้แปลงสภาพหลังการปรับสิทธิจะอยู่ที่ 6.2335 บาทต่อหุ้น
ทังนี้การเปลี่ยนแปลงราคาแปลงสภาพจะมีผลบังคับทันทีตั้งแต่วันที่ 24 เมษายน 2566 ซึ่งเป็นวันจดทะเบียนเพิ่มทุนชําระแล้วต่อกรมพัฒนาธุรกิจการค้า กระทรวงพาณิชย์
 